钦定古今图书集成/方舆汇编/职方典/第1215卷 > 《青霞观碑》虞集
## 钦定古今图书集成/方舆汇编/职方典/第1215卷 > 《青霞观碑》虞集

茶陵州青霞万寿宫。自萧梁时，州有饶道亨真人仙
去，即其宅为道，观曰“洞真观。”宋初，主观事胡元雅亦
有道术，香火日盛。其季年改赐曰“青霞。”国朝皇庆元
年，嗣汉三十八代天师朝京师，其徒戴永坚在行，奉
被玺书，住持青霞观，进其道士刘克忠以自副。后延
佑四年，有旨改其观曰“青霞万寿宫”，永坚住持、提点
如故，克忠为提举，悉力宫事。至顺辛未，宫毁，永坚留
上清，属克忠更作之。至元丙子，永坚从三十九代天
师朝京师，以新宫成告。元教大宗师吴全节言曰：“故
事，名山大川，道宫之成，则必请于朝，命文臣书其事
于石。集贤院得道宫之新成者五，而青霞其一也。”具
为奏，得旨以命臣集。而臣集以久居田里，中书省准
敕，咨江西行省抚州守臣致其命焉。臣集尝备史官，
谨列其事于右，因放其序为《州志》及永坚所言而载
之。茶陵旧名云州，后为县。国朝为州真人，姓饶名道
亨，梁大同中尝为吏，性正直不阿，厌吏事。自免去，修
行于舍，梦神人自称老君而告曰：“吾有符章，盛以玉
函，在子宅中，得之当诣云阳山紫微真人学之，则道
成，可以长侍吾矣。”旦起，掘地数尺，果如梦。即驰诣云
峰，见有宝冠金衣者先在，语之曰：“吾待子久矣。”遂礼
之，授以《斗极天心》之法。归行五七年，救人危难，不可
以数记。一日，闻梦中乐音云气，若拥车骈而至者，遂
乘之仙去。其紫微峰在州西南，而观在州治之近。胡
君元雅者，亦其州人，幼学于观中，及为观主，尝梦神
告之曰：“有以施田者至，可起待之。”明日州民白氏夫
妇果来，施谷潭、高廊水口之田，又买界桥之田及谷
潭、长石州之地共千馀亩，以充观用。州旧有炎帝灵
庙，在康乐乡。一夕大风雷雨，庙坏漂去，别有巨木千
百堕水积庙傍。胡君请于郡府，以建灵庙。迨其没后，
既窆，真宗好道家之言，梦胡君以乡里姓名谒见，请
佐炎帝之祠。上觉，使有司物色之，起其棺，惟一履存，
馀无有也，盖羽化而仙矣。得其事，诏为立祠炎帝庙
傍，赐皮弁、青圭、绛服、朱履，号曰“感应真官”，水旱疾疫
之所祷，无不应者。景定中，以灵显封显佑真人，而青
霞之宫两真人各殿而惠祀矣。戴永坚，上清正一万
寿宫中羽士也。性刚介有守，尝从师授《太乙天章》之
法。其法师以其姓氏白于神，期七日神人自授之，以
其书为佐验。永坚与师约三日却梦神人朱衣高冠，
执戟导帝，命取其手画文掌中。梦觉，手犹痛，乃以其
文告师。师取钥取书，合之如其章。自是祈祷水旱，馘
妖怪，曾不劳其馀力矣。如茶陵之祷雨，京师之祈雪，
其事犹著。《四》从天师入觐，初授以“通德弘妙法师，再
以改观为宫，授冲道崇元弘妙法师”；刘克忠授“明素
凝和静一法师”，永坚三授，加以兼本州七星观事。四
至京师，有旨赐宝香金旛，使驰驿归庆。宫成，今宫有
三清殿，有饶真人天星阁、胡真人祀道纪堂、法院、三
门、官厅、厨库、廊庑等俱备。是时，元成文政中和真人
总摄江淮荆襄等处道教，都提点夏文运方作元成
之宫于龙虎之地，以永坚为贤而与之所。以青霞之
役，则克忠更任之矣。至于得东山陈氏宪、孔宗、孔容、
孔绍大，各捐资以助，亦克忠之力也。然是时元教大
宗师际遇列圣凡数十年，钦承“上恩，以保惠其教，是
以若青霞者，外无所挠，而得以成其功矣。”永坚弟子
张晋贤适来速其文，晋贤亦文雅，故得事之详如此。
呜呼！我国家为吾生民之忧，其道甚悉也。彼仙人道
士，既委形而仙矣，然其神灵依乎山川之盛，而能应
水旱疾疫之祷，神明之祠，有引无替。若夫青霞者，故
宜在所书乎？铭曰：“祝融之墟，炎帝所理，百神引从，以
作民祉。若火之明，无隐弗彰，敬祠弗怠，谓之福乡。云
阳之山，神岳来兴，云气上腾，抱和扬清，茶源百出，郁
为望州。神人接居，孚惠则周。饶君之兴，推择为吏，触
事犯上，惩伪耻利，恭默自返，通乎神明，符章之获，实
彰厥诚，嗟彼考文，鬼蜮蟊贼，观于天真，霄壤千百，是
其存心，与天为徒。以善我民，岂不永图。胡君之神，亦
皆孔著。帝命来锡，圭节斯驻。郁郁青霞，奠于此方。民
之依居，千载相望。我圣天子，视远如迩。无小无大，降福弥弥。新宫之成，卜筑孔宜。呈上有闻，锡命不迟。咨
尔岳祗，辨方受命。祗祠以聚，罔敢弗正。日下紫微，仰
瞻不违。率职以行，有安无亏。”史臣分书载笔。有志，增
益绥保，以待来世。